谷正至始得先所寄書及詩不勝喜慰因書數韻奉酬聖俞
作者：歐陽修
朝代：宋

paragraphs: 寒日照深巷，柴門朝尚閉。
有客自江來，尺書千里至。
啟書復何云，但言南北異。
南方地常暖，風物稱佳麗。
梅蘤入新年，蘭皋動芳氣。
樂哉登臨興，豈厭江湖滯。
伊予方寂寞，刻苦窮文字。
萬國會王州，羣英馳儁軌。
方朔常苦餓，子雲非官意。
歲暮慘風塵，官閑倦朝市。
出處一云別，所思寧可冀。
春江有歸鴈，但使音書繼。